ከብዳ እናተነፍሐ ክብደታ ድማ እናወሰኸ ምስ ከደ ግን፡ ነፍሰ-ጹር ምዃና ፈሊጣ። ካብ ሓዳር ወጻኢ ምውላድ ነውሪ ስለ ዝነበረ፡ ስድርኣ በዚ ሰንቢዶም ንነብሶም ኣብ ጉድጓድ ክሓብእዋ ተመነዩ። ማሕበራዊ ልምዲ ህዝቢ እታ ሃገር ብፍልስፍና ኮንፉሽየስ ዝተጸለወ ስለ ዝነበረ፡ ደቂ-ኣንስትዮ ክሳብ ዝምርዐዋ ደናግል ክኾና ትጽቢት ይግበረለን። "ወለደይ በዚ ሓሪቖም 'ካብ ሓዳር ወጻእ ዝጠነሰት' ኢሎምኒ፤ ክሳብ ዝህሰ ሃሪሞምኒ። ሽዑ ክነብር ኣይደለኹን፡ ኣይተርኣየንን'ውን። ብውሽጠይ ዝሞትኩ እዩ መሲሉ ዝስምዐኒ ዝነበረ" ትብል ትራን። ብዙሕ ግዘ፡ ንነብሳ ክትቐትል ፈቲና ኣይኮነላን። በዚ ምኽንያት፡ "እቲ ጥንሲ ንዓይ ዝቃለሰለይ ዘሎ ይመስለኒ ነይሩ" ትብል። ወለዳ፡ ንሓደ ዓመት ሙሉእ ቀጥቂጦምዋ፤ ብለካቲት 1968 ዓ.ም [ኣቆጻጽራ ኤውሮጳውያን] ቖልዓ ወሊዳ ምስተገላገለት ግን፡ ንዓኣ ምህራም ደው ኣቢሎም። ጽብቕቲ ቖልዓ ወሊዳ ምስ ሰዓመት ዝተሰምዓ ታሕጓስ ብዙሕ ሓቢሩዋ ኣይዘለቐን፤ ብጭንቀት ክትቕንዞ ጀሚራ። "ጓለይ ከመይ ኢላ'ያ ክትዓቢ ዝብል የጨንቐኒ ነይሩ፤ ገንዘብ ካበይ ይረክብ፣ ናብ ስራሕ'ከ ከመይ ኢለ ይምለስ ዝብሉ ነገራት የጨንቑኒ ነይሮም"። ኦናህ፡ ንጓላ ዘውጽኣትላ ሽም እዩ፤ ኪም ድማ ሽም ኣቦ ናይቲ ዝዓመጻ ወተሃደር። እቲ ዝዓመጻ ወተሃደር ኣሜሪካዊ ወይ ቬትናማዊ ኣይኮነን፤ ደቡብ ኮርያዊ'ዩ ነይሩ። ወተሃደራት ደቡብ ኮርያ ["ሮክ ታይገርስ"] ኣብ ዞባ ኲ ንሆን ደቡብ ቬትናም ይዋግኡ ነይሮም። ትራን ምስ ወለደት ብዙሕ እንከይጸንሐት፡ ኪም ንዓኣ ደልዩ መጺኡ ረኸበቶ። "ዋላ ሓንቲ ቃል ብጭው ኣይበለን፤ ንሓደ ወይ ክልተ ደቒቕ ደው ኢሉ ጸኒሑ፡ ከይዱ" ትብል። "ጥቕዓት ዘብጽሑ ደቂ ተባዕትዮ፡ ይቅርታ ብምሕታት'ዮም ዝፍለጡ" "ብህይወተይ ክሳብ ዝመጽኣኒ፡ ይዕምጸኒ ከምዝነበረ ኣይተረደኣንን" ድሕሪ ሒደት መዓልታት ድማ፡ ካልእ ደቡብ ኮርያዊ ወተሃደር መጽአ። እዚ ወተሃደር፡ ትራንን ጓላን ኪም ናብ ዘለሉ መበል 28 ኣሃዱ ክወስዶም ተላኢኹ እዩ መጺኡ። እቲ ኣቦ ጓላ ዝርከበሉ መዓስከር ወተሃደራት ደቡብ ኮርያ ድማ፡ ካብታ እትነብረላ ከተማ ኣዝዩ ርሑቕ ነበረ። እዛ ብሕንከት ንርእሳ ዘግለለት ጓል ኣንስተይቲ ካልእ ኣማራጺ ኣይነበራን፤ በታ ክትወስዳ ዝመጽአት መኪና ተሳፊራ ከይዳ፡ ክልተ ዓመት ሙሉእ ምስቲ ዝዓመጻ ሰብኣይ ክትነብር ተገደደት። እዚ ኹሉ እዋን፡ ብፍርሒ ተሸሚማ እያ ኣሕሊፋቶ፤ ንህይወታን ህይወት ውላዳን ትፈርሕ ነይራ። "ኣብቲ ቦታ ፍቕሪ ዘይኮነ፡ ሓይልን ዓመጽን ጥራይ'ዩ ነይሩ" ትብል። ኪም ካብቲ ዝነበሮ ወተሃደራዊ መዓስከር ናብ ካልእ ቦታ ቅድሚ ምዝውዋሩን ዳግም ቅድሚ ምግፍዓን ትራን፡ ካብ ኪም ካልእ ቖልዓ ወለደት። መግለጺ ስእሊ, ትራን ታይ ናጊ ክትዕመጽ እንከላ፡ ከንፈር መጢጡ ካብ ዝሓዝነላ ሰብ ወጻእ ፍትሒ ኣይረኸበትን ኪም ዳግም ብጻዩ ክሳብ ዝልእኸላ ደቃ ንክተዕቢ ወለዳ ናብ ዝነብርሉ ፒሁ ሂፕ ናብ ዝተብሃለ ከባቢ ተመሊሳ፡ ክንዲ ዝኸኣለቶ ክትሰርሕ ላዕልን ታሕትን ምባል ናብርኣ ኮነ። እዚ ሕጂ ክወስዳ ዝመጽአ ፓርክ ኢላ እትጽውዖ ወተሃደር ግን ተሓጋጋዛይ ይመስል። "ኣነ ስራሕ ክሕዝ እንከለኹ፡ ንሱ ደቀይ ይሓቑፎም፣ ይምግቦም ነይሩ"። ሓደ መዓልቲ ግን ፓርክ'ውን ተጋሰሳ። ድቂ ቛጸረት፤ ወዲ ተባዕታይ ድማ ኮነ። በዚ ምኽንያት፡ ሓደ ኣብ ርእሲ እቲ ሓደ እናተደረበ ምስ መጽአ፡ ማሕበራዊ ክብሪ ስድራቤታ ዶዃዕዃዕ በለ። "ኣብቲ ከባቢ ምንባር ኣዝዩ ኣጸጋሚ ኮነ፤ ጎረባብቲ ኣግሊሎምኒ፣ ንቬትናማውያን ክቐትሉ ካብ ዝመጽኡ ኮርያውያን ሰብኣይ ሒዛ ኢሎም ኣጸለሙኒ" ትብል። ስድርኣ፡ ካብቲ ዝነብርሉ ዝነበሩ ከባቢ ወጺኦም ናብ ካልእ ዞባ እታ ሃገር ከዱ፤ እንተኾነ ትራን ጽላሎት እቲ ዝተቐንጠጠ ክብራ ይስዕባ ነበረ። "ሰባት ክላለዮም ከለኹ 'ናጊ' እበሃል እንተይለዮም፡ ኦ!
